Sinursuran: Kolum ni Jobert M. Pacnis
(Maikadua a paset)
Iti Tanap, naglatak kadagiti dadduma a politiko dayta “panangipatakderda iti buying station.” No dim’ anagem a naimbag, ipatom la ketdi a mais wenno palay buying station ti sasawenda. Siempre, iti ania man a negosio, masapulda ti dakkel a kapital. Ket mabalin pay a kunaem nga adu la ketdi ti matulonganda nga umili ta saan met nga asi-asi ti tao a masapul iti buying station a negosio.
Ngem daytoy a buying station, literal a panaggatang met laeng ti kayatna a sawen. Laeng, saan a mais wenno irik ti magatang. Ania ngarud?
Ti sagrado a botos ti tunggal umili!
Pagaammotayo nga addada dagiti grupo iti gimong a no ania ti ibaga dagiti liderda, isu ti masurot, ti ibotosda. Ket tapno maalam ti suporta dagitoy, masapul nga armem dagiti liderda.
Nakakaskas-ang a panunoten ti kinaagpayso a mapaspasamak. Idi, mapili, masagat iti yakayakan dagiti masuportaran uray awan ti maipasukib. Kitaenda a talaga ti track record ti maysa a papili sakbay a yetnagda ti suporta kadaytoy. Saanda a suportaran dagiti managbisio ken namsek iti immoralidad ti biag/kabibiagna. Ngem itan, no asino ti highest bidder, isu ti makaala iti suporta a surotento met dagiti rinibu a kamengda.
Ania ngarud ita ti pagbanagan ti nakayanakan no kasta nga agtakem dagiti awan man laeng ti ammona iti basic a mapaspasamak iti pagpandayan ti linteg (uray kunaen nga iti agpang munisipalidad wenno probinsial laeng)? Kamengto laeng ti silent committee (wen, aduda ti kakastoy)? Wenno aktibo iti binnotosan ti “yes” or “no”?
Maibilang a sagrado ti tunggal botos. Ket addaan ti tunggal maysa iti agpapada a tiansa a mamagbaliw iti ilina. Kunada ngarud nga iti eleksion, awan ti nangato, awan ti nababa. Agpapatas. Saan koma ngarud a padiktaran no asino ti pilienna a mangituray kenkuana. Siwawayawaya koma a mangikur-it iti namnamaenna nga addaan iti kabaelan a mangitag-ay iti pagilian.
Ala, nalpasen ti eleksion, kas nasao itayen. Panawenen nga agasan dagiti sugat a naparnuay iti kallabes. Makikappia kadagiti nakaapa— kaarruba man wenno iti social media. Kitaen no ania ti maitulong kadagiti sumaruno nga agturay (sulasu man wenno saan).
Inanamaentayo ti panagbalbaliw a dumteng iti pagiliantayo. Change is coming, ta dayta man ti kari ti baro a presidente. Kas kuna dagiti eksperto, daytoy ti maysa a nangpadawyanna kadagiti botante. Ta, wen, am-amang pay, aya, a kayattayo ti panagbalbaliw iti sistema ti gobierno? Ta am-amang pay a kayattayo a maikkat ti korupsion ken dagiti ilegal nga aramid aglalo ti panagraira ti maiparit nga agas a mangiluod iti tunggal biktima— karamanen ti pamilia a nagtaudanna.
Am-ammo ngamin ni President elect Rodrigo Duterte nga addaan iti sangi a mangipatpatungpal kadagiti ammona a pagimbagan ti sapasap nupay nabalkot iti kontrabersia gapu iti kinabulgarna nga agsao. Nasurattayon iti kallabes no kasano nga impanna iti mapa ti lubong ti siudad ti Davao a nagtakemanna a mayor iti naunday a panawen.
Change is coming. Iti maysa nga interbiu ken ni Duterte, kunana a masapul nga adda madadaan a pagsupli dagiti drayber iti pampubliko a lugan. Saan nga agbalin kenkuana a di maited ti supli (change) dagiti pasahero. Pananggundaway kano dayta.
Sapay koma ta kasta met kadagiti dadduma nga ahensia ti gobierno. Ditoy Tanap, addada opisina ti Land Transportation Office a kanayon nga awan pagsuplida. Saan laeng nga iti bigbigat, uray pay aldawen wenno leppas ti pangngaldaw. Ipakitada pay, wen, ti alud ti lamisaanda a talaga nga awan ti babassit a kantidad a pagsuplida (ta irantada met nga idulin dagitoy). Maminsanto kanon nga alaem ti suplim.
Ngem kaanonto ngarud manen ti panagsublim iti opisinada? Inton ag-renew-ka, a! Ngem kuidaw no annugotendanto pay nga adda dida naited a suplim idi. Change is coming-to ngarud koma metten kadagiti maseknan nga ahensia (saan laeng a ti nadakamat).
Wen, nalpasen ti eleksion. Ngem dina kayat a sawen nga agpatingga metten ti pannakibiangtayo kadagiti mapaspasamak iti ilitayo. Agbalintayo latta koma a naridam a mangsiput no an-annongen met laeng dagiti agturay ti akemda kas lidertayo. Ad-adda ket koma nga aktibotayo ita ta addada manen baro a mangtimon iti turay.
Change is coming, kuna ni Duterte. Kunatayo koma ngarud: mangrugi met kaniak dayta a panagbalbaliw para iti pagimbagan ti sapasap. —#
cat_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn